શહેરીકરણની વૃદ્ધિ થતી જાય છે અને શહેરોમાં ગુજરાતી ભાષા ઘસાતી, ક્ષીણ થતી જાય છે. મહાનગરોમાં ગુજરાતી ભાષા ડચકાં ખાય છે. અંગ્રેજી ‘એક્સલન્ટ’ હોય તે ગમે પરંતુ ગુજરાતીમાં ગરબડ થાય એ કેમ સહન થાય? અભિયાન ચલાવો ગુજરાતી ભાષાનો આદર થાય તેવું! ઝુંબેશ ઉપાડો ગુજરાતી ભાષાની ઝનૂનપૂર્વક! ગુજરાતી ભાષાનું અસરકારક આંદોલન ચલાવો! એવી ચળવળ બનાવો કે ગુજરાતી ભાષામાં ગડબડ ન રહે પણ ગગનભેદી ગૌરવ ઉઠે. ‘અખંડ આનંદ’ જોઈએ તો ‘નવનીત સમર્પણ’ કરો. હે ‘કુમાર’ તું જ તે કરી શકે. ‘હું એકલો શું કરી શકું?’ એવું ન વિચારીએ. જે કાંઈ, જેટલું પણ થઈ શકે, યથાશક્તિ, યથામતિ, યથાશક્ય પ્રયાસ કરીએ… હું, તમે, આપણે સહુ… ત્યારે ગુજરાતીમાં ગજબ થઈ જશે.